F'dinja fejn il-verità qed tiġi attakkata minn kull naħa, huwa ċar u ovvju li l-iktar fonti prinċipali tagħha ser tgħaddi hija wkoll minn dan. Il-Knisja Kattolika, meta ddur madwarek issib li għadha, u ser tibqa' leali lejn u tgħid il-verità. Mhux ħafna jridu jisimgħu dan, imma dik hija r-realtà. Iktar u iktar meta ndur u nara li fidijiet oħra mhumiex għaddejjin mill-martirju medjatiku preżenti. Hemm "theddida" diretta għal min ma jħobbx, jiċħad jew irid jaħrab il-verità. Illum nafu dejjem iktar li żdiedu s-segwaċi ta' dawk li jafu li iktar ma tirrepeti gidba, iktar ikun hemm min jaħseb li hija saret il-verità. Proprju għalhekk li dan id-dawl ta' dejjem irid jiġi attakkat. Reċentement ġiet quddiemi din id-dikjarazzjoni tal-istoriku Kattoliku magħruf, Christopher Dawson: " "Protestanteżimu, Liberaliżmu u Komuniżmu huma tlett passi wara xulxin li minnhom iċ-ċiviltà tagħna għaddiet mill-Kattoliċeżimu għas-sekulariżmu komplet. Ta' l-ewwel elimina l-Knisja, tat-tieni elimina l-Kristjaneżmu u t-tielet jelimina r-ruħ." Mhux kwistjoni neċessarjament ta' relativiżmu, imma ta' sekulariżmu pur. Dan il-Papa Franġisku u l-Papa ta' qabel, Benedittu XVI, kif qegħdin naraw, ħallsu u għadhom qegħdin iħallsu għad-dnubiet ta' ħaddieħor. Ma għandhom ebda responsabbiltà personali fid-dnubiet koroh u mortali li seħħew minn oħrajn. Dawk ħaqqhom kundanna mhux biss fid-dinja eterna, imma anke f'din. Nafu lkoll li fil-Vanġelu hemm l-ikbar kundanna għal dawk li jwettquhom. Mhux faċli, imma dak huwa l-proċess li jrid iseħħ u fil-fatt illum qiegħed iseħħ. Imma qabel, ftit kienu jafu b'dak li kien għaddej u ma kienx għad-dawl bħallum. Ħadd ma jista' jippontifika fuq ta' qabel. Imma min huwa segwaċi ta' Sidna Ġesù Kristu, u jitlob u jimitah fil-passi li kien indika tajjeb dak il-ktejjeb ta' Thomas a' Kempis, jaf b'dak li ser jgħaddi. Niftakru għax hemm bżonn li wieħed ifakkar li Hu ġarr is-Salib bid-dnubiet tagħna lkoll. Veru wkoll, fuq in-naħa l-oħra tal-munita, li din hija dinja tal-prime donne. L-opri, ħafna drabi serji, l-oħrajn inqas, fejn jintlibsu wkoll il-maskri li jbiddlu l-uċuh. Fid-dinja politika niltaqa' ma' diversi minn dawn. Fortunatament, il-formazzjoni politika tiegħi ta' demokristjan tgħallimni. Però, anke fil-Knisja Kattolika li jien inħobb, nara wisq soprani foloz. Huma magħna wkoll dawn il-bnedmin, li rashom hija kbira wisq, li jridu jiddettaw u jgħidu l-ħin kollu dak li jaħsbu biex ikunu differenti mill-Knisja. Biss, dawn iridu forsi, xi darba jifhmu, jew xi ħadd ifehemhom, li kliemhom u azzjonithom mhumiex żieda fil-kuluri jew xi taħlita fid-diversità. Huma, minflok, dawk li jispiċċaw iħawdu l-imħuħ u, fl-istess ħin juru li mhumiex jifhmu li preżentement huwa żmien li jieqfu u jibdew jiġbdu b'aktar saħħa l-linja prinċipali tal-Knisja. Aħjar jikkonċentraw fuq priedki qosra tajba, diretti u effettivi. San Ġwann tas-Salib Għandu raġun il-Papa jiddikjara li l-verità hija umli u hija silenzjuża. M'għandhiex bżonn il-prime donne. Waħedha timxi u titla' f'wiċċ l-ilma. U nafu tajjeb dan. Il-qaddis Tereżjan San Ġwann tas-Salib jgħallimna li quddiem l-akkużi nfami, is-silenzju huwa valur. Kien ġie arrestat mill-Inkwiżizzjoni, imma kull darba għażel li ma jiddefendix ruħu. Li jeżerċita d-dritt tas-silenzju qaddis tiegħu. Kull darba ġie liberat, meħlus, u kliemu sallum għadhom jixegħlu. Lezzjoni li ma tfallix u li b'imħabba, fortunatament, segwejt. Huwa diffiċli li ma tiddefendix ruħek kif l-istint jagħtik. Imma l-għorrief, li nqisu qaddisin, kienu jafu x'inhuma jgħidu meta taw pariri oħra. Daqskemm ma hemmx sfida wkoll għal dawk li huma segwaċi ta' Sidna, li jaqraw dak li San Benedittu, fir-regola tiegħu, ma kienx jippermetti. Ebda persuna fil-monasteru ma tista' tiddefendi lil ieħor. Kull wieħed għal rasu. Ma hemmx avukati fl-uffiċċji interni. Għax hija l-verità li trid tiddefendi lil dawk li huma innoċenti. Dan, kif id-diversi mumenti fit-Testment l-Antik joffrulna biex nimxu warajhom. Il-verità hija b'saħħitha, imma għandha wkoll l-anġli u l-arkanġli tagħha li jiggwidaw lil dawk li huma akkużati inġustament. Papa Franġisku Proprju għalhekk li naqbel dejjem iktar ma' kliem dan il-bniedem għaref. Trid tgħaddi minn biċċiet bħal dawn biex tifhem. Proprju għalhekk li nħossni dejjem aktar viċin li nsostni 'l-Papa.
Aħna mal-Papa.